b'\n_START_ARTICLE_\nTibetansk terrier\n_START_SECTION_\nBakgrunn\n_START_PARAGRAPH_\nDet var en britisk lege (dr. A.R.H. Greig) som bragte de f\xc3\xb8rste hundene til Europa i 1922. Hun jobbet p\xc3\xa5 et sykehus langs grensen mellom India og Tibet i 1920-\xc3\xa5ra, og n\xc3\xa5r hun returnerte hjem til Storbritannia i 1926, tok hun ogs\xc3\xa5 med seg de andre hundene sine. Der la hun grunnlaget for etableringen av rasen p\xc3\xa5 begynnelsen av 1930-tallet, sammen med sin mor. Og som s\xc3\xa5dan ble tibetansk terrier akseptert av The Kennel Club i 1937. Til \xc3\xa5 begynne med gikk rasen under navnet lhasa terrier i England, men dette ble senere byttet til tibetansk terrier. Det er ingen terrier, s\xc3\xa5 benevnelsen m\xc3\xa5 ha sammenheng med britenes trang til \xc3\xa5 klassifisere sine hunder, og i mangel av et godt annet alternativ lignet den trolig mest p\xc3\xa5 en terrier. I Tibet g\xc3\xa5r blir den kalt tsang apso, som oversatt til norsk betyr rufset hund fra Tsang. Det alternative navnet dokhi apso, som oversatt betyr rufset hund som jobber ute, har ofte v\xc3\xa6rt benyttet av gamle reisende. Det siste har \xc3\xa5penbart sammenheng med den gjete- og vaktfunksjonen hundene tradisjonelt hadde i hjemlandet._NEWLINE_Den f\xc3\xb8rst hunden kom til Norge i 1975, en tispe importert hit av Trond Tuv. Den ble norsk utstillingschampion i 1978, og samme \xc3\xa5r fikk den et valpekull. Disse ble det ikke avlet videre p\xc3\xa5. Imidlertid importerte Aslaug Carlsen ei ny tispe (Kaundas Feng-Mo) hit i 1977, og litt senere b\xc3\xa5de ei tispe (Ting-e-lings Felicia) og en hannhund (Don Corleon), og disse ble satt i avl. Aslaug Carlsen var ogs\xc3\xa5 sentral da Norsk Tibetansk Terrier Klubb (NTTK) ble stiftet den 1. oktober 1981. Klubben er raseansvarlig i Norge og samarbeider med Norsk Kennel Klub (NKK).\n_START_SECTION_\nOpprinnelse\n_START_PARAGRAPH_\nTibetansk terrier er en primitiv hundetype, en landrase med ukjent opphav. Den nedstammer trolig fra lokale urhunder, som har blitt formet til behovet, og som s\xc3\xa5dan tilh\xc3\xb8rer den gruppen av hunder som st\xc3\xa5r ulven n\xc3\xa6rmest genetisk. Noen tar dette til inntekt for at hunderasen er flere tusen \xc3\xa5r gammel, men det er feil. Ingen vet nemlig n\xc3\xa5r typen som s\xc3\xa5dan oppsto, selv om den nok er sv\xc3\xa6rt gammel. F\xc3\xb8r den ble til en homogen hunderase i Europa, var den \xc3\xa5 betrakte som en landrase i hjemlandet. Og der finnes den fortsatt i denne formen. Typen er trolig progenitor for andre lignende hunder av asiatisk opprinnelse._NEWLINE_I en nylig publisert genomisk studie i det vitenskapelige tidsskriftet Cell Reports, konkluderer Parker et al. (2017) med at de omkring 400 hunderasene som eksisterer kan deles inn i 23 klader. Studien omfattet 1 346 rasehunder fra 161 hunderaser, fordelt over alle kontinenter (unntatt Antarktika). Pr\xc3\xb8vene for alle raser ble dessuten samlet inn fra b\xc3\xa5de Nord-Amerika, Europa, Afrika og Asia. Tibetansk terrier ser ut til \xc3\xa5 danne en klade for seg selv. Ved siden av denne danner raser som japanese chin, tibetansk spaniel, pekingeser, lhasa apso og shih tzu en klade best\xc3\xa5ende av asiatiske sm\xc3\xa5hunder. Lhasa apso danner i tillegg sin egen (rase)klade innenfor denne kladen, som dessuten kun fikk 50% st\xc3\xb8tte i bootstrap.\n_START_SECTION_\nBeskrivelse\n_START_PARAGRAPH_\nTibetansk terrier er en mellomstor og kraftfull, n\xc3\xa6rmest kvadratisk hund med lang, rufsete pels. Rasen varierer mer i st\xc3\xb8rrelse enn normalt, noe som m\xc3\xa5 tilskrives hundens primitive egenskaper. Det er normalt at landraser utviser st\xc3\xb8rre biologisk mangfold enn regul\xc3\xa6re moderne hunderaser. Dette kommer gjerne til uttrykk i form av st\xc3\xb8rre variasjoner enn det normale. Som s\xc3\xa5dan m\xc3\xa5ler hundene typisk 35\xe2\x80\x9341 cm (hannhunder 36\xe2\x80\x9341 cm, tisper noe mindre) i skulderh\xc3\xb8yde og veier omkring 8\xe2\x80\x9314 kg (\xc3\xb8nsket vekt er 9,5\xe2\x80\x9311 kg for begge kj\xc3\xb8nn). _NEWLINE_Rasen har rikelig to-lags og tiln\xc3\xa6rmet selvrensende luktfri pels, med lange dekkh\xc3\xa5r som henger i rufsete lag og fin og ullen underull innerst. Dekkh\xc3\xa5rene kan minne om menneskeh\xc3\xa5r og skal verken v\xc3\xa6re silkeaktige eller kr\xc3\xb8lle, men slette eller svakt b\xc3\xb8lgede. Siden de vokser hele tiden m\xc3\xa5 de trimmes av og til. Dekkh\xc3\xa5rene r\xc3\xb8yter ikke normalt, men faller av omtrent som menneskeh\xc3\xa5r. Hvor kraftig underullen blir er avhengig av temperaturforholdene. I kaldt klima kan den bli sv\xc3\xa6rt tett og isolerende hos hunder som er mye ute. Alle farger er tillatt (to- eller trefarget), unntatt sjokolade og leverfarget. Pelsen krever naturlig nok endel vedlikehold, men den b\xc3\xb8r ikke s\xc3\xa5pevaskes om det ikke er absolutt n\xc3\xb8dvendig. Om den s\xc3\xa5pevaskes for ofte vil dekkh\xc3\xa5rene mykne og miste den selvrensende evnen._NEWLINE_Som s\xc3\xa5dan regnes rasen som sv\xc3\xa6rt livlig, vennlig og lojal \xc2\xabmed mange sjarmerende trekk\xc2\xbb. Den er v\xc3\xa5ken, utadvendt og modig, og skal verken v\xc3\xa6re stri eller aggressiv. Som primitive hunder flest, er den gjerne noe reservert og tilbakeholden ovenfor fremmede._NEWLINE_Tibetansk terrier kan bli en ypperlig familiehund for aktive mennesker. Som andre landraser preges den ikke like sterkt av arvelige defekter og lever gjerne lenge. Et livsl\xc3\xb8p opp mot 12\xe2\x80\x9316 \xc3\xa5r er i s\xc3\xa5 m\xc3\xa5te slett ikke uvanlig. Man m\xc3\xa5 regne med jevnlig pelsstell (med b\xc3\xb8rste og kam) og en god del mosjon, for dette er en aktiv og sosial hund med adapsjon for h\xc3\xb8yder og ulendt terreng i s\xc3\xa5vel kulde som sn\xc3\xb8.'